# თბილისის სახელმწიფო უნივერსიტეტი (თსუ), ორგანიზაციასთან „პარტნიორობა ჯანმრთელობის კვლევისა და განვითარებისთვის“ თანამშრომლობით (2021 წლის 1 მარტს ხელმოწერილი თანამშრომლობის მემორანდუმის საფუძველზე) აცხადებს 10 დოქტორანტის (5 – 2021 და 5 – 2022 წელს) მიღებას თსუ მედიცინის ფაკულტეტის სადოქტორო პროგრამაზე „საზოგადოებრივი ჯანდაცვა და ეპიდემიოლოგია“ კონცენტრაციით - იმპლემენტაციის მეცნიერება ფოკუსით აივ/შიდსზე

პარტნიორობა ჯანმრთელობის კვლევისა და განვითარებისთვის (შემდგომში მოხსენიებული იქნება როგორც **პარტნიორობა** [<https://prah.ge>]) 2020 წლიდან ახორციელებს აშშ ჯანმრთელობის ეროვნული ინსტიტუტის ფოგარტის საერთაშორისო ცენტრის მიერ დაფინანსებულ პროექტს სახელწოდებით: სტრატეგიული პარტნიორობა ტრენინგში აივ/შიდსის დასამარცხებლად საქართველოში. პროექტის განმახორციელებელი პარტნიორები არიან (1) საქართველოს აივ/შიდსის სფეროს წამყვანი სამთავრობო და არასამთავრობო ორგანიზაციები და მეცნიერები (დაავადებათა კონტროლისა და საზოგადოებრივი ჯანმრთელობის ეროვნული ცენტრი, ტუბერკულოზისა და ფილტვების დაავადებათა ეროვნული ცენტრი, ჯანმრთელობის კვლევითი კავშირი, საერთაშორისო ფონდი კურაციო, სოციალური კვლევებისა და ანალიზის ინსტიტუტი); (2) აშშ ნიუ-იორკის შტატის უნივერსიტეტის დაუნთაუნის სამედიცინო ცენტრის და ოლბანის საზოგადოებრივი ჯანმრთელობის სკოლა და (3) ნიუ-იორკის შტატის ჯანდაცვის დეპარტამენტის შიდსის ინსტიტუტი.

პროექტის სტრატეგიული პარტნიორობა ტრენინგში აივ/შიდსის დასამარცხებლად საქართველოში ორგანიზაციული და ფინანსური ხელშეწყობით 10 დოქტორანტი გაივლის სწავლებას თსუ-ის მედიცინის ფაკულტეტის საზოგადოებრივი ჯანდაცვისა და ეპიდემიოლოგიის სადოქტორო პროგრამის ფარგლებში. რვა თვის განმავლობაში სტუდენტები ტრენინგს გაივლიან ამერიკის შეერთებულ შტატებში - პირველ ოთხ თვეში დაასრულებენ საზოგადოებრივი ჯანმრთელობის შერჩეულ კურსებს ოლბანის საზოგადოებრივი ჯანმრთელობის სკოლაში და მომდევნო ოთხი თვის განმავლობაში პრაქტიკულ სტაჟირებას გაივლიან ნიუ-იორკის შტატის ჯანდაცვის დეპარტამენტის შიდსის ინსტიტუტში.

სრულად მოხდება სადოქტორო პროგრამაზე მიღებული სტუდენტების დაფინანსება; **პარტნიორობა** დააფინანსებს თსუ-ს სადოქტორო პროგრამაზე სამწლიანი სწავლის საფასურს და ყოველთვიურ სტიპენდიას გადაუხდის დოქტორანტებს როგორც აშშ-ში ($ 2000), საცხოვრებელი ხარჯების დასაფარად, ისე საქართველოში ($ 300), პროგრამაში (როგორც სასწავლო, ისე კვლევით ნაწილში) მათი ადეკვატური ჩართულობის უზრუნველსაყოფად. პროექტი სრულად დაფარავს ოლბანის საზოგადოებრივი ჯანმრთელობის სკოლაში სტუდენტთა სწავლასთან და ნიუ-იორკის შტატის ჯანდაცვის დეპარტამენტის შიდსის ინსტიტუტში სტაჟირებასთან დაკავშირებულ ყველა ხარჯს, მათ შორის საერთაშორისო მგზავრობის , სამედიცინო დაზღვევის, კომპიუტერული ტექნიკის, პროგრამული უზრუნველყოფისა და ა.შ. ხარჯებს. გარდა ამისა, დოქტორანტებს შესაძლებლობა ექნებათ მიიღონ მხარდაჭერა სამეცნიერო-კვლევითი პროექტის განსახორციელებლად საჭირო ღონისძიებებისთვის (დეტალები იხილეთ კვლევის გეგმის სექციაში).

***სადოქტორო პროგრამის მიზანი:*** სადოქტორო პროგრამა ,,საზოგადოებრივი ჯანდაცვა და ეპიდემიოლოგია’’ მიზნად ისახავს კონკურენტუნარიანი კურსდამთავრებულების მომზადებას, რომლებიც დამოუკიდებლად შეძლებენ: ახალი სამეცნიერო ცოდნის გენერირების გზით საზოგადოებრივ ჯანდაცვასა და ეპიდემიოლოგიაში კვლევების ჩატარებას და სწავლების უზრუნველყოფას, აქტუალური საკითხების თეორიულ და პრაქტიკულ კვლევას მულტიდისციპლინური და ინტერდისციპლინური მიდგომების გამოყენებით; ღრმა და ყოვლისმომცველი კვლევებისა და ანალიტიკური საქმიანობის განხორციელებას საზოგადოებრივ ჯანდაცვისა და ეპიდემიოლოგიის მიმართულებით, რაც საფუძვლად დაედება საქართველოს მოსახლეობის ჯანმრთელობის გაუმჯობესებას.

კონცენტრაცია - იმპლემენტაციის მეცნიერება ფოკუსით აივ/შიდსზე - ჩაშენებულია საზოგადოებრივი ჯანდაცვისა და ეპიდემიოლოგიის სადოქტორო პროგრამაში; მისი ძირითადი ფოკუსია აივ კასკადის პირველ საფეხურზე ეპიდემიასთან ბრძოლის გაუმჯობესება სტრატეგიის „დავასრულოთ შიდსი საქართველოში“ რეალიზაციისათვის.

***მისანიჭებელი კვალიფიკაცია:*** საზოგადოებრივი ჯანდაცვის დოქტორი.

***პროგრამის მოცულობა კრედიტებით და მათი განაწილება:*** პროგრამის მოცულობა კრედიტებით: 180 ECTS, მათ შორის დოქტორანტურის სასწავლო სავალდებულო კომპონენტს ეთმობა 40 კრედიტი, არჩევით საგნებს - 20 კრედიტი, ხოლო კვლევით კომპონენტს 120 კრედიტი.

***პროგრამაზე დაშვების წინაპირობა:*** დიპლომირებული მედიკოსის ან დიპლომირებული სტომატოლოგის აკადემიური ხარისხი, საზოგადოებრივი ჯანდაცვის მაგისტრის ხარისხი, ბიოლოგიის მაგისტრის ხარისხი, ვეტერინარიის მაგისტრის ხარისხი.

***დასაქმების სფეროები:*** კურსდამთავრებულებს შესაძლებლობა ექნებათ, რომ დასაქმდნენ სახელმწიფო ან კერძო სექტორში, საზოგადოებრივი ჯანდაცვის, ჯანმრთელობის დაცვის, სურსათის უვნებლობის და ვეტერინარიის საკითხებზე ფოკუსირებულ სამთავრობო და არასამთავრობო ეროვნულ ან საერთაშორისო ორგანიზაციებში, კვლევით ორგანიზაციებში, სამედიცინო და საგანმანათლებლო დაწესებულებებში.

***კვლევითი კომპონენტი:***

მოცემულ სადოქტორო პროგრამაზე (საზოგადოებრივ ჯანდაცვა და ეპიდემიოლოგიაი, კონცენტრაცია: იმპლემენტაციის მეცნიერება ფოკუსით აივ/შიდსზე) დაშვების ერთ-ერთი მნიშვნელოვანი მოთხოვნა არის კვლევის წინადადების/გეგმის წარდგენა, რომელსაც პოტენციური აპლიკანტი მოამზადებს ხელმძღვანელთან მჭიდრო თანამშრომლობით (იხ. ჩამონათვალი ქვემოთ). კვლევის ძირითადი მიზნები ფოკუსირებული უნდა იყოს აივ/შიდსზე და/ან ისეთ თანმხლებ ინფექციებსა და მდგომარეობებზე, როგორიცაა ტუბერკულოზი, C ჰეპატიტი და ნარკოტიკების მოხმარება. კვლევითი წინადადება უნდა ეხებოდეს აივ/შიდსის იმპლემენტაციის მეცნიერების შემდეგ თემებს (და არა მხოლოდ):

* აივ/C ჰეპატიტის/ტუბერკულოზის კასკადი ფოკუსით ტესტირებაზე/დიაგნოსტირებაზე და მოვლის სერვისებში ჩართვაზე კოინფექციის მქონე პაციენტებში/სხვადასხვა მოწყვლად პოპულაციებში
* სხვადასხვა მოწყვლადი პოპულაციებისათვის აივ/C ჰეპატიტის/ტუბერკულოზის სკრინინგის ინტეგრაცია პირველადი ჯანდაცვის სერვისებში: მიზანშეწონილობა, გავლენა სერვისების ხარისხზე, უტილიზაცია, სტიგმა, ადრეული გამოვლენა
* აივ/C ჰეპატიტის/ტუბერკულოზის ტესტირების/დიაგნოსტირების სერვისების ხარისხი სხვადასხვა მოწყობის პირობებში და სხვადასხვა მოწყვლადი პოპულაციებისათვის
* აივ-თან/C ჰეპატიტთან/ტუბერკულოზთან დაკავშირებული სტიგმა და დისკრიმინაცია კოინფიცირებულ პაციენტებში/სხვადასხვა მოწყვლად პოპულაციებში
* პროვაიდერის მიერ ინიცირებული ტესტირების გავლენა აივ/C ჰეპატიტის/ტუბერკულოზის შემთხვევათა ადრეულ გამოვლენაზე სხვადასხვა მოწყვლად პოპულაციებში
* სხვადასხვა მოწყვლადი პოპულაციების აივ ტესტირებისა და კონსულტირების სერვისებით მოცვა და მათი მიმღებლობა, მათ შორის თვით-ტესტირების მიმართ მათი დამოკიდებულება.
* ნარკოტიკები ინექციური მომხმარებლების ზიანის შემცირების სერვისებზე, მათ შორის ოპიოიდებით ჩანაცვლებითი თერაპიაზე ხელმისაწვდომობის ბარიერები.
* აივ/C ჰეპატიტის/ტუბერკულოზის მქონე პაციენტების მკურნალობისა და მოვლის სერვისებში ჩართვის ბარიერები, მათ შორის სამედიცინო სერვისების მიწოდების შეფერხებასთან დაკავშირებული საკითხები.
* მენტალური ჯანმრთელობის ზეგავლენა აივ/C ჰეპატიტი/ტუბერკულოზის კასკადის უწყვეტობაზე.

პოტენციურმა აპლიკანტმა კვლევითი წინადადება/გეგმა უნდა შეიმუშავოს პროექტში მონაწილე პარტნიორი კვლევითი ორგანიზაციის სამეცნიერო ხელმძღვანელთან ერთად. ამ ორგანიზაციებს აქვთ აივ, ტუბერკულოზისა და C ჰეპატიტის კვლევითი პროექტების განხორციელების შესაბამისი გამოცდილება (მონაცემთა ბაზების სია შეგიძლიათ იხილოთ PRAH-ის ვებ-გვერდზე შემდეგ ბმულზე: <https://prah.ge/page/44-grdzelvadiani-treiningi>). კვლევითი წინადადების შემუშავებისას რეკომენდებულია, აპლიკანტმა ანალიზისთვის გამოიყენოს ამ ორგანიზაციებში ჩატარებული/მიმდინარე კვლევების მეორადი მონაცემები.

პროექტის მონაწილე პარტნიორი ორგანიზაციების და შესაბამისი საკოტაქტო პირების სია მოცემულია ქვემოთ:

1. დაავადებათა კონტროლისა და საზოგადოებრივი ჯანმრთელობის ეროვნული ცენტრი - პაატა იმნაძე (pimnadze@ncdc.ge);
2. ტუბერკულოზისა და ფილტვების დაავადებათა ეროვნული ცენტრი - ნესტანი ტუკვაძე (marikushane@yahoo.com);
3. ჯანმრთელობის კვლევის კავშირი - მაია ბუწაშვილი (maiabutsashvili@gmail.com);
4. საერთაშორისო ფონდი კურაციო - გიორგი გოცაძე (g.gotsadze@curatio.com);
5. სოციალური კვლევებისა და ანალიზის ინსტიტუტი - იაგო კაჭკაჭიშვილი (iagok@yahoo.com);
6. პარტნიორობა ჯანმრთელობის კვლევისა და განვითარებისთვის - მამუკა ჯიბუტი (mdjibuti@prah.ge).

აპლიკანტებს საშუალება ექნებათ, დაუკავშირდნენ პოტენციურ ხელმძღვანელებს 2021 წლის 1 მარტიდან (სადოქტორო პროგრამაზე მიღების გამოცხადებისთანავე) და განიხილონ კვლევის განაცხადის იდეები და გეგმები და შეთანხმდნენ განაცხადის შემუშავების ფორმატსა და გრაფიკზე.

პარტმიორობა ჩაატარებს ორ საკონსულტაციო შეხვედრას განაცხადის მოთხოვნებთან და პროცედურებთან დაკავშირებით პოტენციური აპლიკანტების ყველა შესაძლო შეკითხვის დასაკმაყოფილებლად:

* პირველი საკონსულტაციო შეხვედრა ჩატარდება **2021 წლის 22 მარტს**
* მეორე საკონსულტაციო შეხვედრა ჩატარდება **2021 წლის 19 აპრილს.**

შეხვედრებზე რეგისტრაციასთან დაკავშირებით დამატებითი ინფორმაცია იხილეთ PRAH-ის ვებ-გვერდზე: <https://prah.ge/>.

## ***მნიშვნელოვანი თარიღები***

აღნიშნულ სადოქტორო პროგრამაზე განაცხადის შეტანა შესაძლებელი იქნება კონკურსის გამოქვეყნებიდან (2021 წლის 1 მარტი) 3 თვის განმავლობაში. აღნიშნული პროექტის ფარგლებში, თსუ-ის სადოქტორო პროგრამაზე „საზოგადოებრივ ჯანდაცვა და ეპიდემიოლოგია“ ჩარიცხვა მოხდება შემოდგომაზე 6-დან 15 სექტემბრამდე პერიოდში.

განაცხადის წარდგენა უნდა მოხდეს ელექტრონულად, არაუგვიანეს 2021 წლის 31 მაისისა, პარტნიორობის ვებ-გვერდზე შემდეგ ბმულზე: <https://prah.ge/index.php?run=account/apply>

## ***განაცხადის მოთხოვნები***

* სამოტივაციო წერილი
* სამუშაო და კვლევითი გამოცდილება
* წინა აკადემიური მოღვაწეობა/მოსწრება
* კვლევის გეგმა
* რეკომენდაციები
* **TOEFL/IELTS ქულები**
* გასაუბრება (მოწვევის შემთხვევაში)

იმისათვის, რომ განაცხადის შეტანა დასრულებულად ჩაითვალოს, აპლიკანტმა ამ სექციაში ჩამოთვლილი ყველა მასალა უნდა ატვირთოს პარტნიორობის ვებ-გვერდის სააპლიკაციო პორტალზე (<https://prah.ge/index.php?run=account/apply>). ამობეჭდილი განაცხადები არ მიიღება. აპლიკანტმა უნდა დაასრულოს რეგისტრაციისთვის საჭირო ყველა პროცედურა განაცხადის ვადის ამოწურვამდე (იხილეთ მნიშვნელოვანი თარიღების სექცია ზევით). ვადის გასვლის შემდეგ მიღებული განაცხადების განხილვა არ მოხდება.

***განაცხადის შეტანამდე გირჩევთ, გაეცნოთ ქვემოთ ჩამოთვლილ ყველა ინსტრუქციას:***

### ***სამოტივაციო წერილი (მაქს. 4,000 სიტყვა)***

სამოტივაციო წერილით მიმღებ კომისიას აწვდით ინფორმაციას თქვენს შესახებ, დღემდე თქვენი კარიერისა და სამომავლო გეგმების შესახებ. სამოტივაციო წერილის საფუძველზე მიმღებია კომისია იღებს გადაწყვეტილებას, თუ რამდენად შესაფერისია მოცემული პროგრამა აპლიკანტისთვის. სამოტივაციო წერილის ზოგადი სტრუქტურა:

ინფორმაცია სამოტივაციო წერილის შემუშავების შესახებ შეგიძლიათ იხილოთ შემდეგ ბმულზე: <https://www.training.nih.gov/_assets/slides_7-17-12>. წერილის მოცულობა არ უნდა აღემატებოდეს 4,000 სიტყვას.

**!** სამოტივაციო წერილის PDF ვერსია ატვირთეთ <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_SOP**

### ***რეზიუმე ან CV***

აპლიკანტმა უნდა ატვირთოს CV-ი პარტნიორობის სააპლიკაციო პორტალზე. CV-ის შედგენისას რეკომენდებულია გამოიყენოთ ევროკავშირის სტანდარტული ფორმატი. დამატებითი ინფორმაცია იხილეთ შემდეგ ბმულზე: <https://europa.eu/europass/en>

**!** CV-ის PDF ვერსია ატვირთეთ <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_CV**

### ***დიპლომები და ტრანსკრიპტები***

აპლიკანტმა უნდა წარმოადგინოს საშუალო განათლების შემდგომ საფეხურზე გავლილი **ყველა** სასწავლებლიდან მიღებული დიპლომის ასლი და ტრანსკრიპტები.

**!** დიპლომის (ების) და სტრანსკრიპტის (ების) PDF ვერსია ატვირთეთ <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_Diploma & Transripts\_Institution (or Program) Name**

### ***კვლევის გეგმა (მაქსიმუმ 12,000 სიტყვა)***

კვლევის გეგმა არის მოკლე დოკუმენტი, რომელშიც ლოგიკურად და მოკლედ აღწერს კვლევით პროექტს. გეგმის წარმოადგენა შესაძლებელია შემდეგი ფორმატით:

* შესავალი - პრობლემის დასაბუთება, ამოცანები/კვლევის კითხვები (მაქს. 4,000 სიტყვა)
* კვლევის დიზაინი - მეთოდოლოგია, მონაცემთა შეგროვება, მონაცემთა ანალიზი, მონაწილეები და ეთიკური საკითხები (მაქს. 4,000 სიტყვა)
* გავლენა - გავლენა საზ. ჯანმრთელობის პოლიტიკასა და პრაქტიკაზე, შედეგების გავრცელების გეგმა (მაქსიმუმ 1,000 სიტყვა)
* პროექტის გეგმა - ვადები, კვლევის გუნდი, ბიუჯეტი და ბიუჯეტის დასაბუთება\* (მაქსიმუმ 3,000 სიტყვა).

\****ბიუჯეტი და ბიუჯეტის დასაბუთება*** - კვლევის გეგმა უნდა მოიცავდეს გონივრულ ბიუჯეტს ($7,000-მდე), რომელიც საჭიროა წარმოდგენილი კვლევითი პროექტის განსახორციელებლად. ბიუჯეტის თანხები უნდა ეფუძნებოდეს კვლევის გეგმაში წარმოდგენილი თითოეული აქტივობის მოსალოდნელი ღირებულების დეტალურ შეფასებას. ბიუჯეტის შედგენის სანიმუშო ფორმა იხილეთ დანართ 1-ში. კვლევისთვის განსაზღვრული ნებისმიერი არამონეტარული წვლილისა და თანამონაწილეობის წილის შესახებ ინფორმაცია ასევე უნდა აღინიშნოს ამ ნაწილში.

კვლევითი წინადადების მომზადების პროცესში გთხოვთ, იხელმძღვანელოთ აღნიშნულ ბმულზე მოცემული ინფორმაციით: <https://www.who.int/tdr/publications/ir-toolkit/Module2_Session1-Slides_final.pdf?ua=1>

**!** კვლევითი წინადადების PDF ვერსია ატვირთეთ <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_RP**

### ***სარეკომენდაციო წერილები***

* აპლიკანტს მოეთხოვება წარმოადგინოს მაქსიმუმ სამი სარეკომენდაციო წერილი.
* ერთ-ერთი რეკომენდატორი უნდა იყოს აკადემიური პერსონალი, რომელიც კარგად იცნობს აპლიკანტს როგორც აკადემიური, ისე პროფესიული კუთხით და ხელმძღვანელობა გაუწევია მისთვის სწავლების ან კვლევის პროცესში.
* სარეკომენდაციო წერილებში აღწერილი უნდა იყოს როგორც ავტორსა და აპლიკანტს შორის ურთიერთთანამშრომლობა (ერთობლივი კვლევა, ზედამხედველობა, სწავლება და ა.შ.), ისე ავტორის პირადი აზრი აპლიკანტის შესახებ.
* მეორე წერილის ავტორი უნდა იყოს სამეცნიერო ხელმძღვანელი პროექტში მონაწილე კვლევითი ორგანიზაციიდან. წერილში აღნიშნული უნდა იყოს აპლიკანტის როლი, მისი ძლიერი მხარეები, ცოდნა და უნარ-ჩვევები, რომელიც მან გამოიჩინა კვლევის გეგმის შემუშავების პროცესში.
* იმ შემთხვევაში, თუ აპლიკანტი დასაქმებულია და აპირებს სამუშაოს შენარჩუნებას, მან უნდა წარუდგინოს მესამე წერილი ამჟამინდელი დამსაქმებლისგან. წერილში აღნიშნული უნდა იყოს, რომ აპლიკანტს ექნება მოქნილი სამუშაო გრაფიკი, რაც უზრუნველყოს მის ადეკვატური ჩართულობას სწავლისა და კვლევის პროცესში, ასევე შეძლებს უხელფასო შვებულებით სარგებლობას აშშ-ში 8 თვიანი ვიზიტის განმავლობაში.
* წერილები უნდა იყოს ორგანიზაციის სატიტულო ფურცელზე და ხელმოწერილი.

 **!** სარეკომენდაციო წერილების PDF ვერსია ატვირთეთ <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_LOR\_Recommender Name and Surname**

### ***ინგლისური ენის ცოდნა***

ყველა აპლიკანტმა, რომლის მშობლიური ენა არ არის ინგლისური ან არ მიუღია ბაკალავრის ეკვივალენტური დიპლომი საგანმანათლებლო დაწესებულებაში, სადაც ინგლისური არის სწავლების ძირითადი ენა, უნდა წარმოადგინოს ინგლისური ენის ცოდნის დამადასტურებელი საბუთი. ინგლისური ენის ცოდნის სტანდარტული მოთხოვნა განისაზღვრება შემდეგნაირად:

|  |  |  |  |  |
| --- | --- | --- | --- | --- |
| ინგლისური ენა | TOEFL Paper | TOEFL CBT | TOEFL IBT | IELTS |
| საჭირო ქულა | 550-600 | 213-250 | 79-100  | 6.5 – 7.0 |

**შენიშვნა:** ოლბანის უნივერსიტეტი იღებს ტესტირების ოფიციალურ ქულებს, გაგზავნილს პირდაპირ საგამოცდო დაწესებულების მიერ. 2 წელზე მეტი ხნის წინ ჩაბარებული გამოცდები ვადაგასულად ითვლება და შედეგები არ მიიღება (დამატებითი ინფორმაცია იხილეთ ბმულზე: <https://www.albany.edu/graduate/admissions/information-international-applicants>).

საჭიროების შემთხვევაში, პარტნიორობა აანაზღაურებს FOEFEL/IELTS ტესტის ჩაბარების ღირებულებას (განაცხადის წარდგენის შემდეგ, სამეცნიერო ხელმძღვანელის მიერ წარმოდგენილი ანაზღაურების მოთხოვნის საფუძველზე).

**გამონაკლისი:** ენის ცოდნის დამადასტურებელი დოკუმენტის წარმოდგენა არ მოეთხოვება აპლიკანტს, თუ ის წარმოადგენს ოფიციალურ ტრანსკრიპტს, რომელიც ადასტურებს, რომ მას წარმატებით (B ან მეტი, ინგლისურის ენის მოსამზადებელი პროგრამების გარდა) აქვს დასრულებული სწავლების მინიმუმ 4 სემესტრი 4 წლის ვადაში კოლეჯში ან უნივესიტეტში, ქვეყანაში, სადაც ინგლისური არის ოფიციალური ენა.

**!** საჭიროების შესაბამისად, ატვირთეთ საგამოცდო დაწესებულების მიერ გაცემული ქულების არაოფიციალური დოკუმენტის ან ოფიციალურ ტრანსკრიპტის PDF ვერსია <https://prah.ge/>-ის სააპლიკაციო პორტალზე შემდეგი სახელით:

**Applicant Name and Surname\_English Test Scores (or Transcripts of 4 full-time semesters)**

## ***ტექნიკური მხარდაჭერა***

PRAH-ის ონლაინ აპლიკაციის პორტალის გამოყენებისას წარმოქმნილი ნებისმიერი ტექნიკურ პრობლემის შემთხვევაში, დაუკავშირდით პროექტის კოორდინატორს, თამარ ზურაშვილს ელ. ფოსტაზე tzurashvili@prah.ge; partnership@prah.ge ან დარეკეთ +995595092950.

## ***განაცხადის შეფასების კრიტერიუმები***

მიმღები კომისია განიხილავს განაცხადებს და იძლევა რეკომენდაციას ჩარიცხვასთან დაკავშირებით. კომისია შეაფასებს, აკმაყოფილებს თუ არა აპლიკანტი აღნიშნულ პროგრამაზე დაშვების კრიტერიუმებს. დაშვების ან არ დაშვების რეკომენდაცია დაეფუძნება განცხადების ჰოლისტიკურ შეფასებას და ასახავს გადაწყვეტილებას იმის შესახებ, თუ რამდენად წარმატებით შეძლებს აპლიკანტი სამეცნიერო მიზნების მიღწევას.

კვლევითი წინადადება შეფასდება სამეცნიერო წვლილისა და პოლიტიკასთან შესაბამისობის გათვალისწინებით, ქვემოთ მოცემული სპეციფიკური კრიტერიუმებისა და ქულების მიხედვით:

* გავლენა პოლიტიკასა და პრაქტიკაზე - მაქსიმუმ 30 ქულა
* ტექნიკურად გამართული მეთოდოლოგია - მაქსიმუმ 30 ქულა
* მიზანშეწონილობა (რესურსები, დრო, შესაძლებლობები, ექსპერტიზა, არსებული კვლევითი ბაზის გამოყენება) - მაქსიმუმ 30 ქულა
* მიმდინარე პარალელური დაფინანსებული კვლევითი გრანტი - მაქსიმუმ 10 ქულა.

### ***გადაწყვეტილება პროგრამაზე მიღების შესახებ***

გადაწყვეტილებას პროგრამაზე მიღების შესახებ მიიღებთ ოფიციალური წერილის სახით თსუ-ს მედიცინის ფაკულტეტის დეკანატისგან ელექტრონული ფოსტით. თსუ არ გასცემს ინფორმაციას მიღების გადაწყვეტილებასთან დაკავშირებით ტელეფონით, ასევე არ ითვლება მიღების ოფიციალურ შეთავაზებად პირადი კორესპონდენცია დეპარტამენტის ან ფაკულტეტის ინდივიდუალურ წარმომადგენლებთან.

**დანართი 1** - პროექტის ბიუჯეტი ხარჯების ტიპის მიხედვით

|  |  |
| --- | --- |
| ბიუჯეტის კომპონენტი | შემოთავაზებული ბიუჯეტი (აშშ დოლარი) |
| დასაფინანსებელი  | არამონეტარული წვლილი | თანამონაწილეობის წილი |
| პერსონალის სახელი, გვარი (თუ ცნობილია) და პროექტში მისი მოვალეობა |  |  |  |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| პერსონალის ჯამური ხარჯი  |  |  |  |
| მარაგები |  |  |  |
| აღჭურვილობა |  |  |  |
| პაციენტებთან დაკავშირებული ხარჯები  |  |  |  |
| ადგილობრივი მგზავრობა, საველე სამუშაოები  |  |  |  |
| ტრენინგი |  |  |  |
| საკომუნიკაციო ხარჯი |  |  |  |
| ზედნადები |  |  |  |
| სხვა ხარჯი |  |  |  |
| 1. |  |  |  |
| 2. |  |  |  |
| 3. |  |  |  |
| ჯამური სხვა ხარჯი |  |  |  |
| სულ ჯამი |  |  |  |